– Enkelte respekterer verken skilt eller folk, sier Torgeir Haugland i Statens vegvesen.

Det jobbes med å sette opp midtdelere på E18 ved grensen mellom Agder og Telemark. Fartsgrensen er redusert fra 80 til 50, noe som tydelig gjør folk utålmodig.

Torgeir Haugland i Statens vegvesen og Jan Ove Kjellesvik i Bertelsen og Garpestad er frustrert på bilister som overser fartsgrenser. Foto: Stian Wåsjø Simonsen / NRK

– Det er farlig å jobbe i trafikken. Du må hele tiden være obs på at det kan komme en tulling å kjøre på deg, sier Jan Ove Kjellesvik i Bertelsen og Garpestad.

Han opplever at folk viser stadig mindre respekt for dem som jobber langs veien.

– Jeg er redd for at dette får alvorlige konsekvenser. Jeg frykter at en av mine kolleger skal miste livet, sier Kjellesvik.

– Oppmerksomheten er andre steder

Folk som taster på mobilen, eller snakker i den, er noe både politiet og folk som jobber langs veien ser mange ganger daglig.

– Flere av disse kontrollene har vi merket med skilt der det står at vi er på stedet. Men likevel er det mange som bryter loven. Det forteller meg at mange driver på med andre ting, sier Andreas Rødø i UP.

– Jeg vet ikke om folk skjønner betydningen av skiltene, sier Kjellesvik.

Les også:

180 tatt på én strekning

– Jeg er ikke flink til å bremse for de gule fartsgrenseskiltene. Veien er altfor god til å kjøre så seint på, sier en bilist.

Han får støtte fra enkelte andre, men de fleste NRK er i kontakt med forteller at de reduserer farten i områder med veiarbeid.

Arild Sivertsen senker farten når han kjører inn i et område med veiarbeid. Foto: Stian Wåsjø Simonsen / NRK

– De gule skiltene er enda viktigere enn de andre. Det betyr at det jobber noen langs veien, sier Arild Sivertsen.

Men politiets tall viser noe helt annet.

– I løpet av årets første måneder har 180 bilførere fått en eller annen form for reaksjon etter å ha brutt fartsgrensene i dette veiarbeidsområde, sier sjef for utrykningspolitiet i Vestfold og Telemark Andreas Rødø.

Andreas Rødø i UP sier mange ikke bryr seg om fartsgrensene. – Vi har tatt mange i et område hvor det er redusert hastighet på grunn av veiarbeid, sier Rødø. Foto: Stian Wåsjø Simonsen / NRK

Skadd mens han la asfalt

Rolf Oseid fra Drangedal er en av dem som har fått føle hvor farlig det kan være å jobbe langs veien. For fem år siden ble han ufør da han ble påkjørt mens han la asfalt.

– Vi la asfalt på en vei i Vestfold. En bil kom litt for nær, tok tak i skaftet på strykeren og reiv meg rundt i asfalten. Det tok en stund før jeg forsto hva som hadde skjedd, men senene i begge skuldrene mine røk. Sjåføren kjørte sent, jeg var vel bare uheldig, sier Oseid.

Rolf Oseid ble ufør i forbindelse med en arbeidsulykke. Foto: Anita Moland / NRK

– Folk må skjerpe seg. Slik det er nå er det nærmest flaks om en veiarbeider får komme hjem å spise middag med familien, sier Haugland i Statens vegvesen.